Indekspunkt: uf §§ 26-31: gruppearbeidstillatelse


                                                    Indekspunkt: Ul § 48 1, jf § 1 og uf § 1 6: EØS - virkeområde

Rundskriv UDI 2004-015 opA

Saksnummer: 04/5135

Oslo 15. april 2004

Sist endret 13. desember 2004
Til: 
Politimestrene

gruppearbeidstillatelse – utlendingslovens § 10 jf Utlendingsforskriftens §§ 26-31

I. Innledning 
Med gruppearbeidstillatelse forstås tillatelse til å ta i arbeid et bestemt antall utenlandske arbeidstagere for et tidsbegrenset oppdrag, prosjekt el.l. Gruppearbeidstillatelse er følgelig ikke en form for arbeidstillatelse, men en tillatelse til en gruppevis rekruttering av arbeidskraft. Utlending som omfattes av en slik tillatelse, får etter ankomst til Norge en individuell tillatelse til arbeid i gruppen.

Det er ikke gitt særskilte regler om gruppearbeidstillatelse i utlendingsforskriftens kap. 8 om utlendinger som omfattes av EØS-avtalen eller EFTA-konvensjonen. Firmaer søker derfor gruppearbeidstillatelse etter det ordinære regelverket, jf forskriftens §§ 26-31, selv om noen eller alle som skal arbeide i gruppe, er EØS- eller EFTA-borgere. 

Rundskriv UDI 01-59 OPA oppheves.

II. gruppearbeidstillatelse

A. Vilkår, jf forskriftens § 26

1. Hvem som kan søke om tillatelse

Arbeidsgiver i Norge kan søke om gruppearbeidstillatelse. Arbeidsgiver med forretningssted eller fast representant i Norge må stå ansvarlig overfor utlendingsmyndighetene. Det innebærer ansvar for at kravene til oppdraget, jf punkt 2, gruppens sammensetning og medlemmenes kompetanse, jf punkt 3, og lønns- og arbeidsvilkår, jf pkt. 5, blir oppfylt. En gruppearbeidstillatelse blir innvilget på bakgrunn av de opplysninger som er gitt i søknaden, og det kan medføre straffansvar å gi uriktige opplysninger eller gjøre bruk av arbeidskraft i strid med forutsetningene for tillatelsen, jf utlendingslovens § 47. 

Om arbeidsgiveren ikke har forretningssted eller fast representant her, må oppdragsgiver med forretningssted i Norge stå ansvarlig.

2. Oppdraget

Oppdraget må være begrenset i tid og gjelde ett eller flere bestemte arbeidssteder.

Oppdraget må sysselsette minst seks personer inklusive nødvendig mannskap til eventuell skiftordning og til utskiftning.

Det må som hovedregel dreie seg om heltidsarbeid, jf forskriftens § 2 første ledd nr. 3.

3. Gruppen

Gruppen må bestå av et bestemt antall personer, minimum seks, jf ovenfor under pkt. 2. De skal ikke delta i bedriftens ordinære produksjon.

Gruppens medlemmer skal være fagutdannet eller ha spesielle kvalifikasjoner (spesialistkravet). 

Med fagutdannelse i forskriftens forstand menes yrkesrettet utdannelse på minimum videregående skoles nivå. I Norge vil en yrkesrettet fagutdannelse normalt være av fire års varighet. En utdannelse fra utlandet må alltid være av minimum tre års varighet. Fagutdannelse må dokumenteres med vitnemål som angir varigheten av utdannelsen.

Dersom et eller flere medlemmer ikke har fagutdannelse, kan spesialistkravet anses oppfylt dersom han/hun/de har spesielle kvalifikasjoner i form av arbeidserfaring og kurser eller annen opplæring. Arbeidserfaring må vurderes konkret i det enkelte tilfelle og må dokumenteres med attester. Attestene må angi varigheten av arbeidserfaringen og hvilke oppgaver den enkelte har hatt. Kurser eller annen opplæring må også dokumenteres. Praksisen må som et utgangspunkt være av noe lengre varighet enn en formell utdannelse innenfor faget.

Om enkelte ikke fyller dette kravet, kan søknaden likevel innvilges dersom vedkommende er nødvendig for at gruppen skal fungere.

Medlemmer i gruppen må være fylt 15 år. For den som er mellom 15 og 18 år, må samtykke foreligge fra foreldre eller andre som utøver foreldreansvar. Jf forskriftens § 2 tredje ledd.

De som skal delta i gruppen, må ha oppholdt seg utenfor Norge i minst én måned før innreise. Det gjelder ikke hvis han/hun har hatt individuell tillatelse til arbeid i gruppe som er under nedbygging.

Arbeidstager som har spesialisttillatelse og som beskjeftiges av arbeidsgiveren, regnes ikke med til gruppen.

4. Underhold og bolig

Underhold og bolig må være sikret, jf forskriftens §§ 19 og 20.

5. Lønns- og arbeidsvilkår

Lønns- og arbeidsvilkår må ikke være dårligere enn etter gjeldende tariffavtale, regulativ eller det som ellers er normalt for vedkommende sted og yrke, jf forskriftens § 2 første ledd nr. 2.

6. Arbeidsmarkedsvurdering

Det er et vilkår at det ikke kan skaffes innenlandsk arbeidskraft til oppdraget.

Utlending med fagkompetanse vil kunne søke arbeidstillatelse uten at det er nødvendig med arbeidsmarkedsvurdering så lenge det er fastsatt en kvote for spesialister, jf forskriftens § 3 annet ledd bokstav a. De fleste som er aktuelle for arbeid i gruppe, jf at det bare for enkelte kan gjøres unntak fra spesialistkravet, vi da kunne søke arbeidstillatelse på individuell basis. Gruppearbeidstillatelser vil dermed være mest praktisk i tilfelle deltagelse i gruppen av person/er som ikke er spesialister, er en nødvendig forutsetning for gruppens funksjonsdyktighet, jf under pkt. 3.

B. Fremgangsmåte

Arbeidsgiveren fremmer søknad om gruppearbeidstillatelse. For landbaserte oppdrag skal søknaden sendes til Aetats hovedkontor i det fylke hvor oppdraget skal utføres eller hvor størstedelen av gruppen skal ha sitt arbeidssted. Det samme gjelder for oppdrag som består av både landbaserte oppgaver og oppgaver på kontinentalsokkelen. For oppdrag på kontinentalsokkelen skal søknaden sendes til den myndigheten som er fastsatt i vedlegg 1. 

Søknaden må inneholde en nøyaktig beskrivelse av oppdragets art.

1. Saksbehandlingen i Aetat

Retningslinjer gitt av Arbeidsdirektoratet bestemmer at Aetat bl.a.:

-
skal kontrollere at søknaden gir opplysninger om

 hvem som er arbeidsgiver eventuelt fast representant i riket;

 beskrivelse av oppdraget;

 arbeidssted;

 yrkeskompetansen på de utenlandske arbeidstagerne som inngår i gruppen; og

 antallet arbeidstagere; 

-
skal opplyse om 

 oppdragsgiver bekrefter oppdraget, herunder oppdragets varighet og lokalisering

 arbeidsgiver eller oppdragsgiver har forretningssted i riket; og

 lønns-og arbeidsvilkår er i samsvar med forskriftens § 2 første ledd nr. 2, og i motsatt fall hva som er gjeldende tariff eller regulativ; og

-
skal foreta en arbeidsmarkedsmessig behovsvurdering; dvs. vurdere hvorvidt det finnes ledigmeldt arbeidskraft innenfor riket eller innenfor EØS/EFTA landene med den kompetansen som etterspørres.  

Aetat skal anbefale søknaden når samtlige krav og vilkår som Aetat skal vurdere og kontrollere, er oppfylt. I Aetats uttalelse skal det redegjøres for de undersøkelser og vurderinger som er gjort i saken, og det skal klart fremgå om søknaden anbefales eller ikke.

C. Tillatelsens varighet og innhold, jf forskriftens § 29 

Gruppearbeidstillatelse gis til arbeidsgiver.

Tillatelsen skal ha samme varighet som oppdraget, likevel ikke ut over ett år.

Tillatelsen knyttes til et bestemt oppdrag på ett eller flere bestemte arbeidssteder, og skal gjelde et bestemt antall arbeidstakere . 

III. individuell tillatelse

Utlending som omfattes av gruppearbeidstillatelse, gis etter ankomst til Norge individuell tillatelse til arbeid i gruppen, og tillatelsen anmerkes i utlendingens pass, jf forskriftens § 29 fjerde  ledd.

Det spesielle ved gruppearbeidstillatelser er at det legges til grunn vilkår som ikke blir kontrollert før etter at tillatelsen er gitt. 

For å unngå misbruk av tillatelsen er det derfor viktig at politiet nøye kontrollerer at vilkårene for at gruppearbeidstillatelse er innvilget, se II A pkt. 2-5, er oppfylt før individuell tillatelse blir gitt, jf III A.  Det er videre viktig at politiet påser at den enkeltes personalia stemmer overens med opplysningene arbeidsgiveren har gitt, se V A, når utlendingen melder seg for politiet, jf V B.

A. Vilkår 

Utlendingen må fylle spesialistkravet hvis han/hun ikke er nødvendig for gruppens funksjonsdyktighet, jf forskriftens § 26 fjerde ledd tredje og fjerde pkt.

Utlendingen må være over 15 år, og samtykke fra foreldre eller andre med foreldreansvar må foreligge for den som er mellom 15 og 18 år, jf forskriftens § 26 annet ledd tredje pkt.

Utlendingen må ha oppholdt seg utenfor Norge i minst én måned før innreise hvis ikke han/hun har hatt individuell tillatelse til arbeid i gruppe under nedbygging, jf forskriftens § 26 fjerde ledd siste pkt.

Kravet til underhold og bolig samt lønns- og arbeidsvikår, må være oppfylt, jf II A pkt. 4 og 5.

I tillegg må det ikke foreligge omstendigheter som gir grunnlag for å nekte ham/henne adgang til Norge, jf lovens § 8 første ledd nr. 3.

Visumpliktig utlending må ha visum (type D), jf forskriftens §§ 29 femte ledd og 112 første ledd.

B. Fremgangsmåte

Utlendingen henvender seg etter innreise til politiet, jf første avsnitt under III og nedenfor under V B om meldeplikt. 

C. Tillatelsens varighet og innhold, jf forskriftens § 29  

Tillatelsen skal ha samme varighet som oppdraget den knytter seg til.

Tillatelsen skal knyttes til et bestemt oppdrag på bestemt/e arbeidssted/er.

Tillatelsen danner ikke grunnlag for bosettingstillatelse.

Dreier det seg om en tillatelse knyttet til landbasert oppdrag, kan utlendingen etter ni måneders opphold søke arbeids- eller oppholdstillatelse fra Norge.

IV. vedtaksmyndighet M.M., jf forskriftens § 28

A. Gruppearbeidstillatelse

Vedtak treffes av Utlendingsdirektoratet, jf første ledd.

B. Individuell tillatelse

Individuell tillatelse til arbeid i gruppe gis av politiet, jf annet ledd. Vedtak om å avslå treffes av Utlendingsdirektoratet.
V. meldeplikt

A. Gruppearbeidstillatelse, jf forskriftens § 30 første, tredje og fjerde ledd

Arbeidsgiveren skal sende melding til politiet om den enkelte arbeidstagers personalia. i god tid før hans/hennes ankomst og månedlige ajourførte lister over arbeidstagere i gruppen.

Dette har sammenheng med at tillatelsen bare konkretiserer antallet deltagere.

Når oppdraget er avsluttet og arbeidstagerne har forlatt Norge, skal arbeidsgiveren videre sende melding til Aetat og politiet. 

Meldeplikten etter § 30 gjelder i forhold til det eller de politidistriktene som er angitt i vedtaket om gruppearbeidstillatelse.

B. Individuell tillatelse, jf forskriftens § 30 annet ledd

Utlendingen melder seg for politiet i oppholdsdistriktet senest én uke etter innreise. 

VI. fornyelse m.m. 
A. Gruppearbeidstillatelse, jf forskriftens § 31

Gruppearbeidstillatelse kan fornyes når vilkårene for første gangs tillatelse, jf ovenfor under II A, er oppfylt. Blir det dokumentert at gruppen er under nedbygging, kan tillatelsen fornyes selv om den omfatter færre enn seks personer.

Enhver endring av forhold som lå til grunn for tidligere tillatelse, gjør at det må søkes om ny gruppearbeidstillatelse.

1. Foreløpig tillatelse

Dersom søknad er mottatt av Aetat fylke eller myndigheten som er fastsatt for oppdrag på kontinentalsokkelen, jf under II B, kan Utlendingsdirektoratet gi arbeidsgiveren en foreløpig gruppearbeidstillatelse. 

B. Individuell tillatelse

Tillatelsen fornyes når gruppearbeidstillatelsen den knytter seg til, blir fornyet, og de vilkår som gjaldt for førstegangstillatelsen, er oppfylt.

1. Foreløpig tillatelse, jf forskriftens § 31 annet ledd

Dersom arbeidsgiveren har fått en foreløpig gruppearbeidstillatelse, jf A pkt. 1, kan politiet gi den enkelte arbeidstager foreløpig tillatelse til arbeid i gruppen.

C. Fremgangsmåte

Søknad om fornyelse av gruppearbeidstillatelse fremmes av arbeidsgiver, og det som er sagt ovenfor under II B gjelder tilsvarende, jf § 31 siste ledd.

D. Vedtaksmyndighet m.m.

Utlendingsdirektoratet treffer vedtak om fornyelse, jf forskriftens § 28.

Politiet gir individuell tillatelse, jf forskriftens § 29 fjerde ledd. Vedtak om å avslå treffes av Utlendingsdirektoratet.
Karl Erik Sjøholt

avdelingsdirektør

Kontakt: 

Oppholdsavdelingen, Arbeids- og utdanningsenheten

